**2022. március 1-től** a **Fővárosi Ítélőtábla (illetve az itt újonnan létrehozott közigazgatási kollégium)** is szervesen bekapcsolódik a közigazgatási ügyekbe másodfokú bíróságként és tehermentesíti a Kúriát (szociológiailag tehát újból mozgolódás lesz a közigazgatási bíróságok között...).

**Mi fog a FÍT hatáskörébe tartozni:**

**1. Első fokon törvényszékhez tartozó ügyekben másodfokú bíróságként jár el, azaz**

**1.1. Kétfokú közigazgatási peres eljárás esetében (*pl. környezetvédelmi ügyek és egyéb közigazgatási szinten egyfokú ügyek*) az érdemi ügyben fellebbezés folytán**

**1.2. Bármely közigazgatási peres eljárás *(így az egyfokú adóper esetében is)* esetében a fellebbezhető végzésekkel (*pl. azonnali jogvédelem, visszautasítás, megszüntetés, stb.*) szemben benyújtott fellebbezés folytán**

2. Az eljáró közigazgatási szerv kijelölésére irányuló eljárásban

3. Ha a törvény első fokon a hatáskörébe utal egy ügyet [ehhez majd az ágazati, speciális törvényeket kell pásztázni]

4. Illetékességi ütközési és bíróság (bíró)-kizárási egyes ügyekben

Ennek érdemi következménye, hogy **az 1.2. típusú perek esetében újból kvázi háromfokú (2+1) lehet a közigazgatási per** (első fok, másodfok, felülvizsgálat), mivel jelenleg ha a Kúria jár el másodfokú bíróságként, nincs helye felülvizsgálatnak.

**Nagyon leegyszerűsítve visszaáll a korábbi (2020. április előtti) rendszer az alábbi párhuzamokkal:**

- a korábbi rendszerben lévő közigazgatási bíróságok helyett első fokon a (kiemelt) törvényszékek járnak el;

- a korábbi rendszerben Fővárosi Törvényszék járt el másodfokon, most a Fővárosi Ítélőtábla fog;

- a Kúria főszabály szerint csak felülvizsgálati szakban foglalkozik a közig perekkel.

**A módosítás jogalkotói indokolása:**

A közigazgatási jogviták elbírálására vonatkozó hatásköri és illetékességi szabályok 2020. április 1-jével történt módosítása jelentősen megnövelte a Kúria ügyterhelését a közigazgatási ügyszakban. Az elmúlt másfél év tapasztalatai azt mutatják, hogy a kúriai ügyérkezés az ítélőtáblák felállítása előtti szintre emelkedik, ezért tekintettel arra, hogy a Kúria Alaptörvényben meghatározott elsődleges feladata a jogegység biztosítása, indokolttá vált az ítélőtáblai szint bevonása a közigazgatási ítélkezésbe. A közigazgatási ügyekben a kijelölt közigazgatási kollégiummal működő törvényszékek járnak el elsőfokon, jogorvoslati szintként az ítélőtábla meghatározása indokolt. A Kúria tehermentesítése a törvényszékek határozataival szembeni másodfokú eljárások alól biztosítja a felülvizsgálati és jogegységi feladatkörök esetében a gyorsaság és hatékonyság fenntartását, valamint az ügyszámnövekedéshez társuló ügyhátralék kialakulásának az elkerülését.

A Bszi. és a Bjt. módosításai megteremtik annak szervezeti feltételét, hogy a közigazgatási perrendtartásban meghatározott ügyekben, másodfokon az erre kijelölt Fővárosi Ítélőtábla járjon el, amelyhez szükséges, hogy 2022. március 1-jétől a Fővárosi Ítélőtáblán közigazgatási kollégium is működjön. Az ítélkező bírák kijelölése és a pályázatok lefolytatása iránt eddig az időpontig kell intézkednie az Országos Bírósági Hivatal elnökének. A Fővárosai Ítélőtábla közigazgatási kollégiumának felállításáig a bírói álláspályázatok elbírálásában az átmeneti rendelkezésben erre kijelölt szerv véleményét kell kollégiumi véleményként figyelembe venni. A közigazgatási ítélkezésben részt vevő ítélőtábla bírói pályázatai elbírálása esetére is - a törvényszékhez hasonlóan - meg kell teremteni a Kúria azonos szakági kollégiumának részvételét. Tekintettel arra, hogy a bírói karban vannak olyan bírák, akik a korábbi hatáskörváltozásig az ítélőtáblán vagy a Kúrián, illetve még a Legfelsőbb Bíróságon közigazgatási ügyszakban ítélkeztek, indokolt az ő esetükben lehetővé tenni, hogy visszatérjenek a közigazgatási ügyszakba. Ennek érdekében a Javaslat rendelkezik arról, hogy ezek a bírák az OBH elnökéhez intézett nyilatkozatban kérhetik a közigazgatási ügyben eljáró ítélőtáblára való áthelyezésüket. Azt a bírót, aki a feltételeknek megfelel, és nyilatkozatot tesz, az OBH elnöke áthelyezi. E körben az OBH elnökének nincs mérlegelési joga. Az áthelyezéshez kapcsolódóan a Javaslat a címek használata és a javadalmazás tekintetében a szerzett jogokat biztosító átmeneti rendelkezést is rögzít. A fentieken túl az ítélőtábla közigazgatási bíráskodásba való bevonására tekintettel egyes részletszabályok technikai módosítása és a sarkalatossági záradékok kiegészítése is szükségessé vált.

Az ítélőtábla közigazgatási kollégiumának felállítása érdekében az erre vonatkozó rendelkezések már 2022. január 1. napján hatályba lépnek, ugyanakkor a közigazgatási kollégium csak 2022. március 1-jétől kezdi meg munkáját, ezért ezt átmeneti rendelkezésben kell rögzíteni.

Üdvözlettel:

Dr. László Réti ügyvéd

Budapesti Ügyvédi Kamara